Marcel Ciolacu, întâlnire cu episcopul român din Italia: "Vom lucra pentru păstrarea limbii române"
- Bianca Ion
- 2 martie 2024, 08:11
Marcel Ciolacu, liderul PSD, este prezent în perioada 1-2 martie 2024 la Congresul PES de la Roma, în contextul alegerilor pentru Parlamentul European din iunie 2024. În cadrul evenimentului, acesta va purta discuții cu Pedro Sánchez, omologul său spaniol, și cu Olaf Scholz, cancelarul Germaniei.
În prima zi a vizitei sale la Roma, Marcel Ciolacu a avut o întâlnire și cu Episcopul Siluan Șpan, la Roma, acolo unde a vizitat Biserica San Salvatore alle Coppelle.
Românii din străinătate, importanți pentru premier
"Întâlnirea cu Preasfinția Sa, Episcopul Siluan Șpan mi-a arătat încă o dată cât de importante sunt tradițiile și valorile pentru românii din afara țării. Alături de reprezentanții Bisericii Ortodoxe, vom lucra pentru păstrarea limbii române și a valorilor creștine peste tot în lume", a scris Marcel Ciolacu, într-o postare pe Facebook.
Marcel Ciolacu spune că e important "să arătăm că România este capabilă să își păstreze și sǎ îşi intensifice prezența peste tot în lume pentru toți românii.
Cu atât mai mult în Italia, unde comunitatea românească este atât de mare și unde Biserica San Salvatore alle Coppelle reprezintă un edificiu important pentru comunitatea greco-catolică românească.
Și unde vom face tot ce este posibil pentru a o readuce într-o stare cu care să se mândrească toți românii! Și cei de aici, din Italia, și cei din țară!", a scris premierul Marcel Ciolacu, pe pagina de Facebook.
Ce face Marcel Ciolacu la Roma
Marcel Ciolacu, liderul PSD, se află la Roma alături de alte figuri importante din Europa. În această ocazie, va fi adoptat programul electoral al social-democraților pentru Parlamentul European, iar totodată va fi desemnat candidatul PES pentru președinția Comisiei Europene.
"Cu ocazia reuniunii liderilor social-democraţi din Uniunea Europeană, Prim-ministrul Marcel Ciolacu va avea o serie de întrevederi la nivel înalt cu Preşedintele Guvernului Spaniei Pedro Sánchez, Cancelarul Germaniei Olaf Scholz, Prim-ministrul Danemarcei Mette Frederiksen, preşedintele PES Stefan Löfven, candidatul comun al PES pentru preşedinţia Comisiei Europene Nicolas Schmit, precum şi cu alţi lideri social-democraţi din Europa", se arată într-un comunicat de presă al PSD.
În cadrul congresului se va aproba programul electoral comun al social-democraților pentru Parlamentul European și se va desemna candidatul comun al PES pentru președinția Comisiei Europene.
PSD, membru PES
PES (Partidul Socialiștilor Europeni) adună partidele socialiste, social-democrate, laburiste și democratice din Uniunea Europeană, Marea Britanie și Norvegia, cu PSD reprezentând România. În total, aceasta cuprinde 33 de partide membre, 12 partide asociate și 12 partide cu statut de observator.
PES își propune să dezvolte politici europene progresiste și să contribuie la buna funcționare a Europei în beneficiul cetățenilor săi. Ca o forță politică semnificativă în Europa, PES stabilește și adoptă politici comune pentru promovarea justiției economice și sociale, respectarea drepturilor fundamentale și îmbunătățirea calității vieții pentru toți europenii, conform unei prezentări a PES.